รร.ยังไม่พบสัญญาณการชุมนุมกระทบการเข้าพัก
รร.เซ็นทรัล ชี้ชุมนุม 14 มี.ค. ยังไม่มีสัญญาณกระทบการเข้าพัก
3 มี.ค. 2553

รร.เซ็นทรัล ชี้ชุมนุม 14 มี.ค. ยังไม่มีสัญญาณกระทบการเข้าพัก
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา (CENTEL) เปิดเผยว่า การชุมนุมวันที่ 14 มี.ค. ยังไม่มีสัญญาณต่ออัตราการเข้าพักของนักท่องเที่ยวของโรงแรม และทุกครั้งที่เกิดเหตุการณ์ไม่ปกติทางบริษัทจะมีการติดตามดูและเฝ้าติดตามสถานการณ์อย่างใกล้ชิด ประกอบหลายปีที่ผ่านมาหลังเกิดวิกฤตทางการเมืองหรือปัญหาทางเศรษฐกิจลูกค้าเปลี่ยนพฤติกรรมเข้าพักในระยะเวลาที่สั้นลง มากว่าที่จะจองล่วงหน้า 2-3 เดือนอย่างเมื่อก่อนแล้ว 
“ตอนนี้เท่าที่ดูสถานการณ์ทุกอย่างดีขึ้นและยังไม่เห็นสัญญาณยกเลิกการเข้าพักโรงแรม ซึ่งทางบริษัทก็ไม่ประมาทและได้มีแผนการเตรียมรองรับอยู่ และที่ผ่านมาบริษัทได้กระจายความเสี่ยงการรับรู้รายได้จากโรงแรมมากขึ้น โดยหันมาเน้นรับงานบริหารโรงแรมทั้งในและต่างประเทศมากขึ้น ซึ่งตั้งเป้าว่าอีก 5 ปีข้างหน้าจะมาสร้างรายได้มากกว่า 50 % แทนรายได้จากการดำเนินงานโรงแรมของบริษัทเอง" นายรณชิตกล่าว